Pep Guardiola á hliðarlínunni í leiknum við Arsenal í gær . AFP Þrátt fyrir öruggan 3 : 0 útisigur á Arsenal í ensku úrvalsdeildinni í gær segir Pep Guardiola knattspyrnustjóri Manchester City að lið sitt hafi ekki leikið eins vel og þegar það tapaði 1 : 2 fyrir Manchester United um fyrri helgi . „ Við lékum betur gegn United . Núna náðum við í góð úrslit en okkar leikur gegn United var betri á margan hátt en þessi gegn Arsenal , “ sagði Guardiola á vef Manchester City . „ Ég veit að við erum metnir og dæmdir af okkar úrslitum en það er mín skylda að skoða líka frammistöðuna . Við höfum tapað slatta af leikjum á þessu tímabili , við töpuðum færri leikjum í fyrra . Samt höfum við oft spilað betur en í þessum leik , en samt tapað . Þannig er fótboltinn . Þegar við mættum til leiks gegn Arsenal vorum við sautján stigum á eftir Liverpool svo ég verð að óska mínum mönnum til hamingju , “ sagði Guardiola en lið hans er í þriðja sæti , fjórtán stigum á eftir Liverpool og fjórum á eftir Leicester .